Φρειδερίκος Β΄ της Έσσης-Χόμπουργκ

Ο **Φρειδερίκος Β΄**, γερμ. Friedrich II (30 Μαρτίου 1633 - 24 Ιανουαρίου 1708) από τον Οίκο της Έσσης-Ντάρμστατ ήταν λαντγράβος της Έσσης-Χόμπουργκ (1680-1708).

## Βιογραφία
Γεννήθηκε στο Χόμπουργκ (σημερινό Μπαντ Χόμπουργκ φορ ντερ Χέε) και ήταν ο τέταρτος γιος του Φρειδερίκου Α΄, λαντγράβου της Έσσης-Χόμπουργκ και της Μαργαρίτας-Ελισάβετ, κόρης του Χριστόφορου, κόμη του Λάινινγκεν-Βέστερμπουργκ.

Ο πατέρας του απεβίωσε το 1638 αφήνοντας τον Φρειδερίκο Β΄ και τα αδέλφια του στη φροντίδα της μητέρας τους. Μορφώθηκε με ιδιωτικούς διδασκάλους, μαζί με τα παιδιά του εξαδέλφου του Γεωργίου Β΄, λαντγράβου της Έσσης-Ντάρμστατ. Το 1648 έσπασε το πόδι του και πέρασε ένα διάστημα αναρρώνοντας στο Μπαντ Πφέφερς.

Όταν ο στρατάρχης Ερρίκος ντε Λα Τουρ ντ'Ωβέρν εμφανίστηκε στην περιοχή, ο Φρειδερίκος εστάλη από τη μητέρα του να διαπραγματευθεί την ασφάλεια του Χόμπουργκ. Ο στρατάρχης του πρότεινε να μείνει στον στρατό του και να εκπαιδευτεί στρατιωτικά, αλλά η μητέρα του το αρνήθηκε.

Στα 16 έτη του έκανε τη *[[Grand Tour|Μεγάλη Περιήγηση]]* στην Ιταλία και τη Γαλλία και μετά εγγράφτηκε στο Πανεπιστήμιο της Γενεύης. Δεν παρακολουθούσε συστηματικά, αλλά προτιμούσε να μαθαίνει ξιφασκία, ιππασία, χορό και να τελειοποιήσει τα γαλλικά του.

### Στρατιωτική σταδιοδρομία
Μια και ο πρωτότοκος αδελφός του, Γουλιέλμος Χριστόφορος ανέλαβε με την ενηλικίωσή του τη διακυβέρνηση, ο Φρειδερίκος Β΄ αποφάσισε να ακολουθήσει στρατιωτική σταδιοδρομία και το 1654 έγινε συνταγματάρχης στον στρατό του Καρόλου Ι΄ Γουσταύου Βίττελσμπαχ της Σουηδίας. Το 1659, στην επίθεση της Κοπεγχάγης κατά τους Βόρειους Πολέμους, τραυματίστηκε τόσο ώστε να του ακρωτηριάσουν το δεξί πόδι κάτω από το γόνατο. Προήχθη σε υποστράτηγο, ενώ απέκτησε ξύλινο πόδι. Ο βασιλιάς τον έκανε κυβερνήτη της Λιβονίας, αλλά το 1660 απεβίωσε και τα πράγματα άλλαξαν σημαντικά· ο Φρειδερίκος Β΄ άφησε το επόμενο έτος τη Σουηδία.

Νυμφεύτηκε τη Μαργαρίτα Μπράχε, πλούσια χήρα του Μπεγκτ Ουξενχένα, ιδιαίτερου συμβούλου του βασιλιά. Με τα χρήματά της αγόρασε εκτάσεις στο Βρανδεμβούργο και έγινε φίλος του Φρειδερίκου Γουλιέλμου Χοεντσόλερν, εκλέκτορα του Βρανδεμβούργου. Το 1669 απεβίωσε η Μαργαρίτα και το επόμενο έτος νυμφεύτηκε την ανιψιά του εκλέκτορα Λουίζα Ελισάβετ. Από Λουθηρανός έγινε Μεταρρυθμιστής και εισήλθε στην υπηρεσία του Βρανδεμβούργου ως στρατηγός. Το 1672 έγινε διοικητής όλου του στρατού. Το 1672 και 1674 συμμετείχε στον Ολλανδικό Πόλεμο, μάλιστα στην Αλσατία πολέμησε εναντίον των Γάλλων του Τουρέν. Κατά τη Σουηδική εισβολή του 1675 ως διοικητής του ιππικού, επιτέθηκε στον σουηδικό στρατό στη μάχη του Φέρμπελιν και προκάλεσε βαριές απώλειες. Όμως το έκανε χωρίς εντολή, κάτι που δυσαρέστησε τον εκλέκτορα.

Το 1676-78 έλαβε μέρος στις εκστρατείες στην Πομερανία και διαπραγματεύθηκε τη Συμφωνία του Σεν-Ζερμέν το 1679.

### Λαντγράβος της Έσσης-Χόμπουργκ
Στη συνέχεια άφησε το στρατό. Το 1669 ο πρωτότοκος αδελφός του είχε πουλήσει το Χόμπουργκ στον δευτερότοκο Γεώργιο Χριστιανό. Αυτός αργότερα το έδωσε στους δανειστές του και απεβίωσε το 1677. Ο Φρειδερίκος αγόρασε το Χόμπουργκ και διέμενε εκεί. Το 1681 απεβίωσε ο πρωτότοκος και ο Φρειδερίκος ανέλαβε τη διακυβέρνηση ως Φρειδερίκος Β΄. Έκτισε το μπαρόκ ανάκτορο του Χόμπουργκ και έφτιαξε ένα εργοστάσιο υαλουργίας και ένα άλατος, χωρίς όμως επιτυχία. Πιο επιτυχής ήταν η εγκατάσταση Ουγενότων και Βαλδενσίων προσφύγων από τη Γαλλία στο Φρίντριχσντορφ και στο Ντορνχολτσχάουζεν. Ο αλχημιστής της Αυλής του τού έφτιαξε ένα πρόσθετο πόδι με ελατήρια και αργυρούς συνδέσμους και τον αποκαλούσαν ο *λαντγράβος με το αργυρό πόδι*.

Η Λουίζα Ελισάβετ έκανε 12 τέκνα και απεβίωσε το 1690. Ο Φρειδερίκος Β΄ ήταν 59 ετών όταν νυμφεύτηκε για τρίτη φορά μια γυναίκα από τον Οίκο της μητέρας του και έκανε τρία τέκνα ακόμη. Ταξίδευσε στη Λειψία για να συναντήσει τον Κάρολο ΙΒ΄ (εγγονό του Καρόλου Ι΄). Ασθένησε από πνευμονία και απεβίωσε το 1708 στο Χόμπουργκ σε ηλικία 75 ετών.

## Λογοτεχνικές αναφορές
Είναι ο ήρωας του έργου *[[Ο πρίγκιπας του Χόμπουργκ|Πρίγκιπας Φρειδερίκος του Χόμπουργκ: ωδή στη μάχη του Φέρμπελιν]]* του Χάινριχ φον Κλάιστ. Γράφτηκε το 1809-10 και εκδόθηκε το 1821. Ο χαρακτήρας που περιγράφεται στο έργο δεν έχει σχέση με την πραγματικότητα. Από αυτό εμπνεύστηκε το *O πρίγκιπας του Χόμπουργκ* ο Χανς Βέρνερ Χέντσε, όπερα που γράφτηκε το 1958 και εκτελέστηκε το 1960. Ενέπνευσε επίσης ταινίες του κινηματογράφου, όπως τον Πρίγκιπα του Χόμπουργκ (*Il Principe di Homburg*) του Μάρκο Μπελλόκκιο του 1997.

## Οικογένεια
Νυμφεύτηκε πρώτα το 1661 τη Μαργαρίτα Μπράχε, κόρη του κόμη Αβραάμ Πέντερσον Μπράχε· η Μαργαρίτα ήταν κυρία των τιμών στη Σουηδία, από όπου καταγόταν. Δεν απέκτησαν απογόνους.

Το 1669 απεβίωσε η Μαργαρίτα και ο Φρειδερίκος Β΄ έκανε το 1670 δεύτερο γάμο με τη Λουίζα-Ελισάβετ των Κέττλερ, κόρη του Ιακώβου δούκα της Κουρλάνδης και της Σεμιγαλλίας και είχε τέκνα:
* Καρλόττα 1672-1738, παντρεύτηκε τον Ιωάννη Ερνέστο Γ΄ Βέττιν, δούκα της Σαξονίας-Βαϊμάρης
* Φρειδερίκος Γ΄ 1673-1746, λαντγράβος της Έσσης-Βαϊμάρης
* Κάρολος-Χριστιανός 1674-1695, απεβίωσε στην πολιορκία του Ναμύρ
* Χέντβιχ-Λουίζα 1675-1760
* Φίλιππος 1676-1703, απεβίωσε στη μάχη του Σπάιερμπαχ κατά τον Πόλεμο της Ισπανικής Διαδοχής
* Βιλελμίνη-Μαρία 1678-1770, παντρεύτηκε τον Αντώνιο Β΄, κόμη του Άλντενμπουργκ
* Ελεονόρα-Μαργαρίτα 1679-1763
* Ελισάβετ-Φραγκίσκη 1681-1707
* Ιωάννα-Ερνεστίνη 1682-1698
* Φερδινάνδος 1683, απεβίωσε σε βρεφική ηλικία
* Κάρολος-Φερδινάνδος 1684-1688
* Καζιμίρ-Γουλιέλμος 1690-1726, πρίγκιπας της Έσσης-Χόμπουργκ

Το 1690 απεβίωσε η Λουίζα-Ελισάβετ και ο Φρειδερίκος Β΄ έκανε το 1691 τρίτο γάμο με τη Σοφία-Σίβυλλα, κόμισσα του Λάινινγκεν-Βέστερμπουργκ και είχε τέκνα:
* Λουδοβίκος-Γεώργιος 1693-1728, νυμφεύτηκε τη Χριστίνα, κόμισσα του Λίμπουργκ-Ζόντχαϊμ
* Φριεδερίκη-Σοφία 1693-1694
* Λεοπόλδος 1695, απεβίωσε σε βρεφική ηλικία

## Πρόγονοι

## Παραπομπές


## Πηγές
* Ludwig Clemm (1961), "Friedrich II.", Neue Deutsche Biographie (NDB) (γερμ.), 5, Berlin: Duncker & Humblot, pp. 505–506
* Arthur Wyß (1877), "Friedrich II.", Allgemeine Deutsche Biographie (ADB) (γερμ.), 7, Leipzig: Duncker & Humblot, pp. 520–522
* Rosendorfer, Herbert, 1991: Der Prinz von Homburg: Biographie. München: Dtv ISBN 3-423-11448-7
* Gräf, Holger T: Der Held von Fehrbellin, in Die Zeit, 3/2008 of 10 Jan. 2008, p. 72
* Gräf, Holger T, 2008: Landgraf Friedrich II., der Prinz von Homburg. Sutton ISBN 978-3-86680-237-7

## Εξωτερικοί σύνδεσμοι
* Frederick II in the German National Library catalogue
* Account of the Battle of Fehrbellin (preussenweb.de after Frank Bauer, Fehrbellin 1675)

Κατηγορία:Οίκος της Έσσης